Virallinen lehti nro C 196 , 22/06/1998 s. 0079



KIRJALLINEN KYSYMYS E-4108/97 komissiolle esittäjä(t): Gianfranco Dell'Alba (ARE) (16. tammikuuta 1998) Aihe: Oikeuskäsittely Italian kansalaisen Giacomo Turran Kolumbiassa 3.9.1995 tapahtuneen surman johdosta Cartagenan sotaoikeudessa (Kolumbiassa) aloitetaan viimein 15. joulukuuta 1997 menettely, jossa käsitellään samassa kaupungissa surmatun 24-vuotiaan Euroopan kansalaisen Giacomo Turran tappoa, jonka johdosta viisi poliisia on haastettu oikeuteen. Kolumbian viranomaiset ovat tehneet useita yrityksiä menettelyn lykkäämiseksi, mutta oikeuskäsittely toteutuu nyt paitsi Italian hallituksen, myös lukuisten ihmisoikeuksia puolustavien kansainvälisten järjestöjen asiaan puuttumisen ansiosta. Euroopan komissio on hiljattain myöntänyt Kolumbian valtiolle rahoitusta 5 miljoonan dollarin arvosta humanitaarisena apuna, ja asettanut avun edellytykseksi sitoutumisen siihen, että ihmisoikeuksien kunnioittamisen tilanteeseen saadaan aikaan parannus Kolumbiassa, ja kyseisellä oikeuskäsittelyllä on epäilemättä tärkeä merkitys osoituksena siitä, mikä on Kolumbian valtion valmius ryhtyä toimiin, joilla se vastustaisi sille tunnusomaisena pidettyä tekojen rankaisemattomuutta. Eikö Euroopan komissio katso, että tässä tilanteessa olisi aiheellista käyttää hyväksi tarkkailijoiden lähettämisen mahdollisuus käsittelyn aikana, jotta varmistettaisiin, että ihmisoikeuksien kunnioittamisen periaatteita toteutetaan asianmukaisesti tässä oikeuskäsittelyssä? Komission jäsenen Manuel Marinin komission puolesta antama vastaus (4. helmikuuta 1998) Komissio seuraa huolestuneena ihmisoikeustilanteen kehittymistä Kolumbiassa; tilanne on edelleen täysin epätyydyttävä. Tämän vuoksi komissio aikoo seurata Bogotan edustustonsa kautta ja jäsenvaltioiden diplomaattisten edustusten kanssa yhteensovitetusti oikeudenkäyntiä Giacomo Turran oletettuja murhaajia vastaan. Komissio muistuttaa myös pitävänsä ehdottomalla etusijalla aloitteita, joiden kautta voidaan mahdollisesti korvata ihmisoikeuksien suojeluun liittyvät järjestelmät Kolumbiassa, sekä ihmisoikeusloukkauksia koskevien tapausten seurantaa. Tämä toteutetaan pääasiassa kolmella tavalla. Ensinnä kansainvälisen yhteisön läsnäoloa maassa vahvistetaan (uusitaan rahoitussopimukset kaikkien maiden ihmisoikeustilanteen seurannasta vastaavan YK:n ihmisoikeuspäävaltuutetun toimiston käytettävissä olevien kansainvälisten tarkkailijoiden osalta), toiseksi rahoitetaan demokratian ja ihmisoikeuksien alalla toimivien valtiosta riippumattomien järjestöjen hyväksi koituvia aloitteita ja kolmanneksi toimitetaan rakennetukea oikeuslaitoksen hallintoa varten. Arvoisan parlamentinjäsenen tarkoittaman myönnetyn humanitaarisen avun osalta on tärkeä muistaa, että 20. kesäkuuta 1996 humanitaarisesta avusta annetun neuvoston asetuksen (EY) N:o 1257/96 ((EYVL L 163, 2.7.1996. )) mukaisesti avun antamista eivät saisi ohjata eivätkä siihen saisi vaikuttaa poliittiset näkökohdat. Kolumbian komissiolta saamat muunlaiset avustukset on pääasiassa suunnattu maan heikoimmassa asemassa oleville sosiaaliryhmille. Tuen täytäntöönpanoa varten komissio järjestää kilpailun suurelle määrälle paikallisia ja kansainvälisiä valtiosta riippumattomia järjestöjä. On korostettava, että Kolumbia on allekirjoittanut yhteisön kanssa alueellista yhteistyötä koskevan sopimuksen, jonka mukaan yhteisön tuki edellyttää ihmisoikeuksien kunnioittamista kyseisessä maassa.